
1.Hamkorlik pedagogikasining asosiy yo’nalishlari. 
2. Hamkorlikda o’qitish texnologiyalari asosida amalga oshiriladigan noan’anaviy dars shakllari.
 3. O’quvchilarni hamijodkorlikka o’rgatish
Ta`lim sifatini oshirish mamlakat taraqqiyoti, davlatning dunyo miqyosidagi obro‘sini belgilovchi muhim omil sanaladi. Bugungi kunda ta'lim sohasida yangi metod va texnologiyalarni qo‘llash tobora muhimlashmoqda. Ularning eng samarali turlaridan biri – hamkorlikda o‘qitish texnologiyasidir. Bu metod ta'lim jarayonida o‘quvchilar o‘rtasida faol muloqot, o‘zaro yordam va jamoaviy fikrlashni rivojlantiradi. Hamkorlikda o‘qitish texnologiyasining afzalliklarini ko‘rib chiqishda, uning nafaqat o‘quvchilarga, balki o‘qituvchilarga ham qanday foyda keltirishini tushunish, ta’lim jarayonida to‘g‘ri qo‘llash muhimdir. Hamkorlikda o‘qitish jarayonini rivojlantirish hozirgi kunda ta'lim tizimida yuz berayotgan o‘zgarishlar bilan chambarchas bog‘liq. Ta'lim jarayonida an'anaviy o‘qitish usullari bilan birga, yangi, zamonaviy texnologiya va metodlar qo‘llash zamon talabi hisoblanadi. Hamkorlikda o‘qitish, ya'ni talabalarning bir-biri bilan va o‘qituvchilar bilan faol hamkorlikda ishlashi o‘qish jarayonini yanada samarali va qiziqarli qilishga imkon berishi ilmiy asoslangan. Ilmiy asoslangan fikrlarga ko‘ra, hamkorlikda o‘qitish texnologiyasi ta’lim oluvchilarda quyidagi ko‘nikmalarning rivojlanishiga yordam beradi: 1. Jamoada ishlash ko‘nikmasini rivojlantirish. Hamkorlikda o‘qitish texnologiyasi o‘quvchilarga jamoada ishlashni o‘rgatadi. O‘quvchilar bir-birlariga yordam berish, fikr bildirish, va o‘zaro fikr almashish orqali ko‘proq bilim olishadi. Bu metod o‘quvchilarning ijtimoiy ko‘nikmalarini rivojlantirishga yordam beradi, chunki ular muloqot qilish, fikrlarni bildirish, boshqalarni tinglash va muammolarni birgalikda hal qilishni o‘rganadilar. 2. Tanqidiy fikrlashni rivojlantirish. Hamkorlikda o‘qitish o‘quvchilarni tanqidiy fikrlashga o‘rgatishishda katta ahamiyatga ega. O‘quvchilar o‘zaro fikr almashish jarayonida har xil nuqtai nazarlarni eshitadilar, bu esa ularda chuqurroq tahlil qilish va turli muammolarni chuqurroq mushohada qilish malakasini shakllantiradi. Tanqidiy fikrlash qobiliyati o‘quvchilarga nafaqat ta'lim jarayonida, balki kelajakda hayotda ham zarur bo‘lgan ko‘nikmadir. 3. O‘quvchilarning motivatsiyasini oshirish. Bu texnologiya orqali o‘quvchilarning ta'limga bo‘lgan qiziqishi va motivatsiyasi oshadi. Jamoada ishlash va guruh muhokamalari orqali o‘quvchilar o‘zlarini boshqa o‘quvchilar bilan teng his qilishadi va o‘rganish jarayonidan zavq olishadi. Shu bilan birga, ular o‘rganish jarayonida bir-birini rag‘batlantirib, o‘zaro yordam ko‘rsatish orqali o‘z bilimlarini mustahkamlashadi. 4. Individual va guruhda ishlashning uyg‘unligi. Hamkorlikda o‘qitish texnologiyasi, o‘quvchilarga individual ishlash va guruhda ishlashning muvozanatini ta'minlashga ko‘maklashadi. Har bir o‘quvchi o‘z bilim va ko‘nikmalarini guruhdagi boshqa o‘quvchilarga taqdim etish orqali o‘ziga bo‘lgan ishonchi ortadi. Shu bilan birga, guruh ishlash orqali o‘quvchilar birbirlarining bilimlariga tayanib, bir-birini to‘ldirib, yanada yaxshiroq natijalarga erishadilar. 5. O‘qituvchining rolini o‘zgartiradi. O‘qituvchining dars jarayonidagi roli va metodologiyasini o‘zgartiradi. O‘qituvchi endi o‘quvchilarning bilim olish jarayonini nazorat qilishdan ko‘ra, ko‘proq yo‘l-yo‘riq ko‘rsatuvchi sifatida faoliyat yuritadi. Bu o‘qituvchiga o‘quvchilarning o‘z-o‘zini rivojlantirish va jamoada ishlash qobiliyatlarini mustahkamlashda yordam berishga imkon yaratadi. 6. Texnologiyalarning integratsiyasi. Bugungi kunda hamkorlikda o‘qitish texnologiyasi nafaqat an'anaviy usullarni, balki raqamli texnologiyalarni ham o‘z ichiga oladi. Internet platformalari, videokonferensiyalar, onlayn forumlar va boshqa raqamli vositalar yordamida o‘quvchilar o‘zaro hamkorlik qilishlari mumkin. Bunday texnologiyalar, o‘quvchilarga masofaviy ta'limda ham bir-biriga yordam berish va o‘z bilimlarini mustahkamlash imkonini beradi. 7. O‘quvchilarda o‘z-o‘zini baholashni rivojlantiradi Hamkorlikda o‘qitish texnologiyasi o‘quvchilarga o‘z bilim va ko‘nikmalarini baholash imkonini beradi. Guruh ishlarida qatnashgan o‘quvchilar bir-biriga yordam berish, o‘z fikrini bildirish va o‘zaro tahlil qilish orqali o‘z natijalarini baholashni o‘rganadilar. Bu, o‘quvchilarning o‘z-o‘zini baholash qobiliyatlarini rivojlantiradi va ularga o‘z o‘rganish jarayonini yanada samarali tashkil etishga yordam beradi. Maqoladagi fikrlar asosan empirik metod asosida olib borilgan kuzatishlar natijasiga ko‘ra berilgan. Hamkorlikda o‘qitish texnologiyasining qo‘llanishi eksperiment metodi asosida kuzatildi va xulosalar chiqarildi. Hamkorlikda o‘qitish g‘oyasi turli mamlakatlardagi, jumladan, Amerikadagi Minnesot universiteti professori – R.Jonson, D.Jonson (1987),J.Xopkins universiteti professori – R.Slavin (1990), Koliforniya universiteti professori – SH.SHaron (1988), tomonidan ishlab chiqilgan. Mazkur texnologiya 1978- yilda paydo bo‘lgan.1 Hamkorlikda o‘qitish texnologiyasi Buyuk Britaniya, Kanada, Germaniya, Avstraliya, Niderlandiya, Yaponiya, Isroil mamlakatlari ta`lim muassasalarida keng qo‘llanila boshlagan. Bizning milliy pedagogikamizga ham XX asrning oxirlarida kirib kelgan. Ya’ni darslarda o‘quvchilarni kichik guruhlarga ajratgan holda umumiy topshiriq berish, ta`lim oluvchilar o‘rtasida o‘zaro hamkorlik o‘rnatish, berilgan topshiriqni o‘aro fikrlashgan holda bajarishga o‘rgatish kelajakda ularning ijtimoiylashuviga, muammolarni birdamlikda hal qilishga, ko‘pchilik fikrini inobatga olib xulosa chiqarish ko‘nikmalarini shakllantiradi. Shu nuqtai nazardan baholaganda bu texnologiya eng zamonaviy va ta’lim maqsadlarini amalga oshirishda muhim sanaladi. Tajriba kuzatuv jarayonida hamkorlikda o‘qitish texnologiyasining yo‘riqnomasida ko‘rsatilmagan holatlar borligi aniqlandi. Texnologiyani qo‘llash jarayonida o‘qituvchi o‘quvchilarni 5- 6 kishidan iborat kichik guruhlarga bo‘ladi. Guruhlarga o‘tilayotgan mavzu bo‘yicha topshiriqlar beradi. Bu topshiriqlar hech qachon “ Kim birinchi” tamoyiliga asoslanmasligi kerak. Chunki texnologiyaning maqsadi bu emas. Hech qachon o‘quvchilarni musobaqalashishga o‘rgatish kerak emas. Darslarda musobaqalashishga o‘rgatilgan o‘quvchi faqat o‘zi uchun harakat qiladiga, o‘z manfaatinigina ustun qo‘yadigan xudbin kimsaga aylanadi. Shu sababli ham hamkorlikda o‘qitish texnologiyasini qo‘llashda texnologiyani qo‘llashdan ko‘zlangan asosiy maqsaddan chetlanmasligi talab etiladi. Xulosa o‘rnida aytish kerakki, hamkorlikda o‘qitish texnologiyasi pedagogik faoliyat samaradorligi oshishiga, o‘qituvchi va talabalar o‘rtasida o‘zaro hamkorlik qaror topishiga, talabalar tomonidan o‘quv predmetlari bo‘yicha puxta bilimlarning egallanishi ta’minlanishiga, o‘quvchilarning mustaqil, erkin va ijodiy fikrlash ko‘nikmalarini shakllantirishga xizmat qiladi. 

